Sekondêre Amcu-staking deur arbeidshof opgeskortAmcu-president Joseph Mathunjwa (Foto: Simphiwe Mbokazi/African News Agency/ANA) Die mynmaatskappy Lonmin het Donderdag gesê die arbeidshof het ŉ beplande sekondêre staking deur die Association of Mineworkers and Construction Union (Amcu) opgeskort hangende ŉ uitspraak oor die maatskappy se aansoek om ŉ interdik te bekom. Lonmin het ŉ week gelede bevestig hy het ŉ geskrewe kennisgewing van ŉ staking van Amcu in die platinum- en steenkoolsektor ontvang om sy lede te ondersteun wat tans in die goudsektor by Sibanye-Stillwater staak. Amcu-lede by Sibanye-Stillwater staak reeds sedert November 2018. Lonmin het Donderdag gesê hy wou ŉ interdik van die arbeidshof bekom om die sekondêre staking te verhoed. “Die hof het gister beveel dat die sekondêre staking by Lonmin se bedrywighede opgeskort is hangende uitspraak oor die interdik en bedrywighede hervat soos normaal,” het Lonmin gesê.